1. ปัจจัยความเสี่ยง

 ความเสี่ยงจากสภาพการแข่งขัน

สภาพการแข่งขันในปี 2547 มีแนวโน้มที่จะทวีความรุนแรงมากขึ้น
เนื่องจากมีผู้ประกอบการรายใหม่เกิดขึ้นในตลาดอย่างต่อเนื่อง
ประกอบกับมีผู้ประกอบการเดิมที่เริ่มฟื้นตัวขึ้นมาตามภาวะเศรษฐกิจ
ในขณะที่ปริมาณความต้องการของผู้บริโภคเพิ่มขึ้นในอัตราที่น้อยกว่า
นอกจากนี้ตลาดยังได้รับผลกระทบจากการที่รัฐบาลยกเลิกมาตรการ ลดหย่อนภาษี
และค่าธรรมเนียมการโอนสำหรับธุรกิจอสังหาริมทรัพย์ ประกอบกับอัตราดอกเบี้ยก็มีแนวโน้มสูงขึ้น
ทำให้ความต้องการที่อยู่อาศัยที่คาดว่าจะเพิ่มสูงขึ้นอย่างรวดเร็ว อาจมีการชะลอตัวไปบ้าง

ผลกระทบข้างต้นก่อให้เกิดสภาวะการแข่งขันที่สูงขึ้นในหลาย ๆ ด้าน เริ่มตั้งแต่ด้านการผลิต
การหาผู้ออกแบบ การสั่งซื้อวัสดุก่อสร้าง รวมถึงการแข่งขันทางการตลาด ซึ่งในปี 2547
จะเน้นหนักไปที่ด้านภาพลักษณ์ขององค์กร ภาพลักษณ์ของสินค้า และกิจกรรมส่งเสริมการตลาดใหม่ๆ
ซึ่งผู้ประกอบการจะเริ่มนำกลยุทธ์ทางการตลาดสมัยใหม่ที่มีประสิทธิภาพมากขึ้นมาใช้ เช่น CRM หรือ
Customer Relationship Management

แนวโน้มของการพัฒนาสินค้า จะมีการแข่งขันเพื่อให้ได้มาซึ่งสินค้าที่คุณภาพสูง
มีประโยชน์ใช้สอยมากขึ้น
และในขณะเดียวกันผู้ประกอบการต่างก็เร่งพัฒนาแนวทางที่จะนำเทคโนโลยีใหม่ ๆ มาใช้ในการผลิต
เพื่อลดต้นทุนและรักษาเสถียรภาพในการแข่งขันของตนเองไว้
คาดว่าการผลิตสินค้าที่มีคุณภาพสูงจะเป็นปัจจัยสำคัญที่จะนำไปสู่ความสำเร็จในปี 2547

ปัจจัยที่สำคัญมากอีกประการหนึ่ง ซึ่งจะส่งผลกระทบโดยตรงต่อธุรกิจอสังหาริมทรัพย์ คือ
การประกาศผังเมืองใหม่ของกรุงเทพมหานคร
ซึ่งมีการเปลี่ยนแปลงรวมถึงเพิ่มข้อจำกัดในการพัฒนาที่ดิน และการปลูกสร้างอาคารมากขึ้น
ทั้งบ้านแถวขนาดเล็กไปจนถึงอาคารขนาดใหญ่พิเศษ ดังนั้น
หลังจากที่กรุงเทพมหานครประกาศใช้ผังเมืองใหม่ (คาดว่าจะประกาศใช้วันที่ 4 กรกฎาคม 2547)
สินค้าที่จะออกสู่ตลาดในปลายปีจะเป็นสินค้าใหม่ และอาจจะเป็น
สินค้าที่ไม่มีอุปสงค์รองรับในอัตราที่เหมาะสม ซึ่งจะก่อให้เกิดการแข่งขันด้านราคา
หรือการส่งเสริมการตลาดรูปแบบใหม่ ๆ ขึ้นอีกมากมาย

 ความเสี่ยงจากต้นทุนค่าก่อสร้างที่สูงขึ้น

การขยายตัวอย่างรวดเร็วของภาคอสังหาริมทรัพย์
และการลงทุนสาธารณะขั้นพื้นฐานขนาดใหญ่ของภาครัฐ ทำให้ความต้องการใช้วัสดุ เครื่องมือ
และแรงงานสำหรับการก่อสร้างเพิ่มจำนวนมากขึ้น ผู้ผลิต ผู้ประกอบการด้านวัสดุก่อสร้าง
และรับเหมาก่อสร้างปรับตัวขยายกำลังการผลิตรองรับไม่ทัน โดยในปีที่ผ่านมามีการนำเข้าวัสดุจาก
ต่างประเทศเพื่อรองรับความต้องการตลาดในประเทศในปริมาณสูง
คาดว่าในอนาคตวัสดุก่อสร้างบางรายการจะเกิดภาวะขาดแคลน
เนื่องจากต้องรอเวลาการขยายกำลังการผลิต ส่งผลถึงราคาวัสดุก่อสร้างที่จะปรับตัวสูงขึ้นอย่าง
ต่อเนื่อง ทำให้บ้านมีราคาสูงขึ้น ในขณะที่ผู้ประกอบการจะได้กำไรเบื้องต้นลดลงอย่างแน่นอน

อย่างไรก็ตาม บริษัทได้ตระหนัก และจัดเตรียมมาตรการรองรับสถานการณ์ดังกล่าวไว้อย่างดี
โดยได้มีการสร้างพันธมิตรทางธุรกิจในด้านต่าง ๆ อย่างครบครัน ตั้งแต่กลุ่มผู้ผลิตวัสดุก่อสร้าง
กลุ่มผู้ค้าวัสดุก่อสร้าง กลุ่มผู้รับเหมางานก่อสร้าง ตลอดจนผู้ออกแบบ และหน่วยงานอื่น ๆ
ที่เกี่ยวข้อง บริษัทจึงมีความมั่นใจว่าจะสามารถผ่านพ้นปี 2547 ไปได้ด้วยดี
บรรลุตามเป้าหมายที่วางไว้ได้อย่างมีประสิทธิภาพ

 ความเสี่ยงทางด้านการเงิน

จากการที่อัตราดอกเบี้ยอยู่ในระดับต่ำมากเป็นเวลานานอย่างต่อเนื่อง
ส่วนอัตราการเจริญเติบโตทางเศรษฐกิจของประเทศอยู่ในระดับที่เป็นไปตามความคาดหมาย
สำนักวิจัยหลายแห่งจึงคาดการณ์ว่าอัตราดอกเบี้ยมีแนวโน้มที่จะปรับตัวสูงขึ้นในช่วงกลางปีถึงปลายปี
ซึ่งอัตราดอกเบี้ยที่สูงขึ้นย่อมส่งผลกระทบต่อต้นทุนทางการเงินของบริษัทที่สูงขึ้นด้วยเช่นกัน
อย่างไรก็ตาม บริษัทได้ทำการเพิ่มทุนในช่วงปลายปี 2546
โดยขั้นตอนของการเพิ่มทุนจะเสร็จสิ้นภายในช่วงต้นปี 2547

บริษัทมีความมั่นใจว่า การเพิ่มทุนดังกล่าวจะสามารถช่วยลดความเสี่ยงทางด้านการเงินของบริษัทได้
เพราะ ทำให้บริษัทมีโครงสร้างทางการเงินที่แข็งแกร่งขึ้น พร้อมสำหรับการขยายงานในอนาคต
รวมถึงเพิ่มความยืดหยุ่นในการจัดหาแหล่งเงินให้รองรับกับการขยายตัวทางธุรกิจอย่างต่อเนื่อง
นอกจากนั้นยังช่วยเสริมสร้างความมั่นใจให้กับสถาบันการเงินเจ้าหนี้ในการให้สินเชื่อกับบริษัทเพื่อพัฒนาโครงการในอนาคตด้วย